《貂裘换酒 写愤，步冰持原韵》
清代·潘榕

世事为然否。向青天、几番欲问，扪心搔首。可笑螳螂蝉未捕，黄扪来居其后。

莫鄙那、绳枢瓮牖。安命固穷行素位，不随他、狗苟供奔走。

相比较，孰妍丑。

折腰恰似三眠柳。惯人前、谈忠说信，称朋道友。背面阴谋迎面谄，真算论交肉酒。

满腔里、牢骚僝僽。碎罢瑶琴磨罢剑，醉昏昏、乱击狂歌缶。

如此愤，是谁有。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。